30.III.47.

 (pirmais pavasaris, bez meitas Ritas, kura pēc 5 Sibīrijā pavadītiem gadiem, atgriezusies Limbažos „bārenes” statusā )

 Mīļumiņ!

 Lai gan esmu vecāka, tomēr čaklāka rakstītāja nekā Tu. Nevaru iedomāties svētdienu palaist un savam bērniņam neko nerakstīt. Ar ko tad lai parunāju kādu mīļu vārdiņu, ja ne ar savu skuķīti? Šodien Pūpolsvētdiena, bet laiks vairāk atgādina Ziemas svētkus: vētra, putenis, brīžiem lietus. Būtu nakts salnas, varētu sienā braukt.

 Pimus (apavi) pati kaut kā ar vecām frenča lupatām salāpīju, varbūt līdz siltam laikam iztikšu. Ko Tu šodien dari, vai pēc pūpoliem arī biji? Atceros visas skolas laikos un mājās pavadītās Pūpolu svētdienas. Kādas gan viņas nav bijušas un ar kādu prieku gaidītas, jo pēc viņām sekoja Lieldienas svētki. Citu reizi bija jaukas saulainas, laukā jau ziedēja agrās puķītes, citu pats pavasara šķīdonis. Reiz mēs ar Aņtanti, no skolas mājās nākot, tikko nenoslīkām. Aiz Mazezeriņa ceļš viss bija viens ūdens, pāri ceļiem, no mājām pretim nebija, domājuši, ka mūs uz svētku brīvlaiku laidīs tik trešdien, un tā mēs tieši Pūpolu svētdienā bridām 12 km garo ceļu pa ledaini auksto ūdeni, bet gribējās ātrāk mājās, vēl tagad, ja tik varētu tikt mājās, kaut vai plikām kājām, būtu gatava doties ceļā. Bet kur gan tagad man ir mājas?

 Šeit esmu svešiniece un tur man nav mājas… Nevaru domāt par mājām, bet tik kaut reiz atkal tikt pie mīļiem cilvēkiem, vai Lieldienās tāpat nevarētu atvērties mūsu trimdas vārti, kā kādreiz atvērās Kristus kaps! Kā gribētos svētkos būt pie Jums!

 Pag. gad mēs abas posāmies un gaidījām svētkus, bet tagad nav nekāds prieks par tiem, vienai tie būs tik gari, tik nepanesami. Vēl dažas nedēļas, un tad būs pasta pārtraukums, tad arī no Tevis vairs ilgāku laiku neko nezināšu. Tad sāksies vasaras darbs, un man vairs pat svētdienās nebūs laika savam mīļumiņam rakstīt, Tu jau, pati zini, kā šeit vasarās iet.

 Dzirdu no avīzēm, ka IV klasei skolas beigās būšot pārbaudījumi. Tad nu gan Tev būs ko rauties. Tu jau neesi visu mācījusies, kas izņemts. Esi tik dūšīga, gan būs labi. Līdz kādam laikam Jums būs mācības un kad sāksies pārbaudījumi? Atraksti, tad turēšu īkšķus priekš sava meitenīša. Laikus jau novēlu Tev labas sekmes un pārbaudījumos dabūt labas atzīmes.

 Vistiņas mani stipri nokaitināja, visas oliņas noēd, tādēļ viņas iztriecu no istabas, lai meklē pašas sev barību. Tagad stāv aiz durvīm un traki grib, lai laižu iekšā, bet nekā nebūs, lai uzvedas, kā nākas. Pag. nedēļu biju pie Nikūļiniem. Pati slimoja ar gripu, palīdzēju māju apkopt un govis slaukt. Ja Tu zinātu, kā tur tagad izskatās. Cik mums bija tīrs un kārtīgs, tik tagad netīrs un nekārtīgs. Man tā tur apnika, ka domāju labāk dzīvot savā nabadzībā, nekā tik netīrā bagātībā. Sivēns, 3 vistas, gailis un teļš, visi istabā. Smird pēc lopu kūts un nekur kāju spert, visur slapjš un netīrs, turi tik lupatu un slotu rokā, tad vēl vari kā iztikt. Cik laimīga biju vakaros pati savā istabā, lai arī viņa nabadzīga, bet tīra. Šorīt atkal samūrēju visus rierus, kā nelaime- kā tik svētdiena, tā trupas gāžas. Rītvakar izmazgāšu panckas, parīt izbalsināšu, un atkal viss būs tīrs.

 Nikūlina Miša ruden tikšot mājās. Esot jau pārcelts uz šo pusi. Tagad atrodoties Sverdlovskas apgabalā. Esot jau 3 reizes precējies un 2 šķīries. Cik līdz rudenim vēl sievas nebūs, to pats vēl nemākot teikt. Saimniece jau gan dzīvo lielišķi, pats Premenko tā nevar. Kolchoza klētī nav vairāk kā viņu pieliekamā. Tagad slauc abas govis, rītos un vakaros, tikko var slaucītī saslaukt. Teļš ar linsēklām nobarots ka spīd vien. Un vienmēr raud, ka maz vēl. Man par palīdzēšanu deva rītos un vakaros zaļo krūzīti piena un rūgušpienu padzerties uz vietas. Ilgi nebiju rūgušpienu dzērusi un dabūju vēdersāpes. Cilvēki strādā bez maizes, bet viņi savas govis baro ar miltiem.

 „Lielam Puļķam” arī izgājis slikti. Viņš aizdzinis savu jauno sievu, un šī par to viņu apsūdzējusi, ka tas slēpjot maizi. Izbrauca no Parabelas revīzija un atraduši 700 kg labības. Tas viņam labu slavu necels.

 Kā Jums citādi klājas, vai visi esat veseli un vai zobiem ir vēl darbs? Mums drīz vairs nevienam viņus nevajadzēs. Kam karpeļi, tas var arī bez tiem iztikt. Vairs nav tāda diena, kad vismaz 5 – 6 neapciemotu ar kulītēm. Agrāk staigāja latvieši, tagad vietējie. No mūsējām tik Tauriņu māte staigā apkārt. Viņai mājās palikuši maz apgādnieku, tik 4 bērni. Pakulu mātei ir tik 2 bērni, un dzīvo kā jau veca māte. Skaidrīte raksta, ka viņiem arī diez cik slaveni neejot. Graudi esot, bet maize ne, nevarot nekur samalt. Man tik bailes, ka arī Jums nav tāpat, kā mums. Viena saulīte jau visu pasauli apspīd. Dzird runājam, ka atkal no Jūsu puses braukšot pie mums ciemos. Citi atkal baumo, ka vasarā vecos un palikušos bērnus laidīšot mājās. Par mums vairs neko nerunā. Ziemā reiz stipri runāja, ka mūs laidīšot mājās.

 Mīļumiņ, ja vari kur dabūt, ieliec man vēstulē dažās mazas dārza puķu sēkliņas. Lielas un daudz nevar, bet pāris atraitnīšu, zīda magoņu vai citas sīkas var. Tā gribas redzēt, kā viņas zied. Tu jau zini, ka es, tāpat kā Tu, mīlu raibas atraitnītes. Iztaisītu durvju priekšā mazu dobīti arī viņām. Tas būs mans dzimtenes sveiciens. Tava petūnija ir pumpuru pilna, varbūt uz Lieldienām ziedēs. Fuksija izdzina jaunas atvasītes, bet reiz vistiņas bija izlauzušās no sava sprosta un nolauzušas visus dzinumus. Iestādīju, augs, bet paies ilgs laiks, kamēr ziedēs. Ģerānija un rozīte iznīka, nevarēja aukstumu izturēt.

 Sveicini krusttēvu un krustmāti!

 Visu mīļāko, labāko un sekmes priekšā stāvošam pārbaudījumam! Bučas no māmiņas.

 Domās glāstu Tavas sprogas.